‘SEB het geen plek in entstofprogram’; WGO gevra om in te gryp  (Argieffoto: Unsplash) Die DA het met afgryse gereageer op pres. Cyril Ramaphosa se onlangse uitlatings dat swart sakelui moet baat vind by die Covid-19-entstofprogram. “Wat die president gewys het, is dat hy nie die welstand van Suid-Afrikaners, wat in die middel staan wanneer dit kom by besluite van lewe en dood rakende die verspreiding entstowwe, eerste stel nie,” het Dean Macpherson, DA-woordvoerder, gesê. Solidariteit het Dinsdag ŉ skrywe aan die Wêreldgesondheidsorganisasie (WGO) gerig om dié liggaam in kennis te stel dat die Suid-Afrikaanse regering se entstofplan op ras gebaseer is. Solidariteit vra ook dat die WGO in hierdie aangeleentheid moet ingryp om sulke diskriminasie te stuit. Ramaphosa het verlede week tydens ŉ virtuele vergadering tussen die ANC se top-ses en die Progressive Business Forum gesê het dat die verspreiding van entstowwe geleentheid vir swart bemagtiging gaan bied. Dat iemand soos Ramaphosa selfs kan begin glo dat hy ŉ “geleentheid” vir sy medekaders moet skep terwyl sy landgenote aan Covid-19 sterf, is eerlikwaar “grotesk en siek”, het Macpherson gesê. “Waarom die president enigsins daaraan gedink het om ŉ geldmaakhoek in ŉ pandemie te vind gaan die verstand te bowe en trek sy sedes en etiek in twyfel.” Volgens Machperson het dit oor die afgelope 27 jaar duidelik geword dat swart ekonomiese bemagtiging niks anders is nie as ŉ front om diegene wat ANC-lidmaatskapkaarte het te bemagtig ten koste van miljoene swart Suid-Afrikaners wat uitgesluit word van ware en betekenisvolle bemagtiging. Wat dringend nodig is, is ŉ vinnige en effektiewe beskikbaarmaking van entstowwe teen die goedkoopste prys om lewens en lewensbestaan te red. “Ons kan eenvoudig nie toelaat dat Ramaphosa en die ANC ŉ ‘SEB-winsmarge’ inbou wat Suid-Afrika nie kan bekostig nie.” Dirk Hermann. (Foto: Reint Dykema) Volgens Solidariteit is ŉ pandemie, waarin mense se lewens op die spel is, nie die tyd om die rassekaart te speel en teen enige iemand te diskrimineer nie. Die staat buit egter die krisis uit, is ras-obsessief en ag nie alle mense in Suid-Afrika as ewe belangrik nie, sê Dirk Hermann, bestuurshoof van Solidariteit. “Die president se aankondiging dat SEB gebruik gaan word om die entstof te versprei, kan op geen manier geregverdig word nie. Mense se lewens hang hiervan af, maar vir die regering is dit belangriker om sy rasse-ideologie te bevorder eerder as om lewens te red.” Hermann meen die president het klaarblyklik ook sy standpunt om opportunisme ten tye van die pandemie hok te slaan, laat vaar om in die eie belang van die ANC-regering op te tree. Solidariteit vra dat die WGO ingryp en die Suid-Afrikaanse regering op sy kortsigtigheid en selfsug moet wys. “Alle lewens maak saak en alle mense, ongeag ras of geslag, se lewens moet ewe belangrik geag word. Rassisme en rasgedrewe ideologieë durf geen plek in die stryd teen ŉ pandemie hê nie,” sê Hermann.